MRSA-KANTAJUUDEN PUHDISTUSHOITO OYS:SSA

**Toteutettavaksi ainoastaan infektiolääkärin ohjeella**

Tilanteita, joissa MRSA-kantajuuden hoitoa voidaan harkita:

- MRSA-kantaja on menossa leikkaukseen, jossa MRSA katsotaan riskitekijäksi.

- Potilaalla on toistuvia paiseita ja MRSA tai PVL-toksiinipositiivinen herkkä Staphylococcus aureus.

- Perhe-epidemiat.

Vasta-aiheet:

- Klooriheksidiini- tai mupirosiiniallergia.

Indeksipotilas kutsutaan vastaanotolle, yleensä infektiopoliklinikalle. Tarkistetaan mahdolliset allergiat, säännöllinen lääkitys yhteisvaikutuksia ajatellen sekä arvioidaan maksan ja munuaisten toimintaa tarvittaessa laboratoriotutkimuksilla täydentäen. Muut perheenjäsenet saavat tarvittaessa kirjalliset ohjeet hoidosta ja heidän lääkitys- ja allergia-asiansa tarkistetaan puhelimitse, ellei asia selviä poliklinikkakäynnillä. Koska kolonisaation laajuus vaikuttaa hoidon toteutukseen, otetaan ennen hoidon aloitusta laajat kolonisaationäytteet sekä indeksipotilaalta että oireisilta perheenjäseniltä.

**Näytteet,** joko -MRSAVi (4358) tai -StauPVL (20698) tilanteen mukaan, **otetaan:**

- nenästä,

- perineumista tai ulosteesta,

- kaikista ihorikoista erikseen,

- virtsasta, jos on kestokatetri.

Puhdistushoidolla saadaan paras pitkäaikaistulos ajoittamalla se siten, että kaikkien perheenjäsenten kliiniset infektiot ja ihovauriot ovat parantuneet (esim. mikrobilääkehoidon loppuvaiheessa) ja hoito annetaan kaikille yhtä aikaa.

MRSA- tai PVL-positiivisuus lääkeherkällä aureuksella todettu ja häätöhoito katsottu tarpeelliseksi

|  |  |
| --- | --- |
| Pelkkä nenäkantajuus TAI |  |
| Oireeton (perheenjäsen) TAI | Topikaalinen hoito ja hygieniaohjeet |
| Kolonisaatiotieto puuttuu (perheenjäsen) |  |
| Laaja kolonisaatio tai paiseongelma | Lisäksi systeemihoito ja suun purskuttelut |

Topikaalinen hoito

- Mupirosiinivoide (Bactropan nasalR) nenään 3:sti vrk:ssa 7 päivän ajan Rec (apteekista).

- 4 % klooriheksidiini (Erisept CHGR) ihon pesu 2:sti vrk:ssa ja hiusten pesu päivittäin 7 päivän ajan (apteekista).

Systeemihoito

Mikäli potilas on kolonisoitunut muualtakin kuin nenästä tai on toistuvia paiseita, annetaan lisäksi 7 vrk:n kestoinen mikrobilääkehoito kahdella kantaan tehoavalla lääkkeellä, mikäli kyseessä on MRSA tai yhdellä kantaan tehoavalla lääkkeellä, jos kyseessä on herkkä aureus.

Vaihtoehdot aikuisille:

klindamysiini 600 mg x3 + rifampisiini 600 mg x1

sulfa-trimetopriimi 160 mg/500 mg 1 x 2 + rifampisiini 600 mg x1

levofloksasiini 500 mg x1 + rifampisiini 600 mg x1

fusidiinihappo 500 mg x3 + rifampisiini 600 mg x1

doksisykliini 100 mg x2 + rifampisiini 600 mg x1

Vaihtoehdot lapsille:(painokilojen mukainen annos ei saa ylittää aikuisen annosta)

klindamysiini (10 - 12 mg/kg/vrk) + rifampisiini (alle 12-vuotiaille 10–20 mg/kg)

sulfa-trimetopriimi (8 mg/kg/vrk ja 25 mg/kg/vrk) + rifampisiini

fusidiinihappo (20 mg/kg/vrk) + rifampisiini

Herkästi lastenlääkärin konsultaatio erityisesti pienempien lasten osalta.

Suun kautta otettavan antibioottihoidon aikana lisäksi:

- klooriheksidiini-suuhuuhde (Gum-Paroex 0,12 %R) purskutukset 2:sti vrk:ssa 7 päivän ajan (apteekista).

- jos ientulehduksia, hammaslääkärin konsultaatio.

- jos krooninen tonsilliitti, korvalääkärin konsultaatio.

- hammasproteesin puhdistus päivittäin liottamalla Erisan Oxy + -liuoksessa (1 kpl 50 g pussi + 2,5 l vettä/vrk) 10 min, minkä jälkeen harjaus puhtaalla pehmeällä harjalla, huolellinen huuhtelu ja kuivaus talouspaperipyyhkeellä.

Hoidon vastetta arvioidaan kliinisesti. Vuoden kuluttua voidaan aiemmin MRSA-kantajaksi todetusta puhdistushoidon saaneesta potilaasta ottaa uudet näytteet ja jos ne ovat negatiiviset, voidaan näytteet uusia infektioiden torjuntayksikön ohjeiden mukaisesti ja mahdollisesti inaktivoida MRSA-tieto moniresistenttien mikrobien rekisteristä.

Mikäli puhdistushoito epäonnistuu ja harkitaan uusintahoitoa

- Tarkistetaan ja hoidetaan kaikkien perheenjäsenten ihovauriot ja ihottumat

- Viimeistään tässä vaiheessa kaikkien perheenjäsenten kolonisaationäytteet

- Käydään läpi henkilökohtaisten tavaroiden ja tekstiilien puhdistus ja muu komplianssi

- Arvioidaan lemmikkieläinten tilanne

Paras näyttö tällä hetkellä (6/2020) on yhdistelmästä päivittäinen klooriheksidiinipesu, suuhuuhde x2/vrk ja nenän mupirosiinivoitelu x2/vrk 5 vrk:n ajan 2 kertaa kuukaudessa yhteensä puolen vuoden ajan, mutta tämä on raskas toteuttaa, minkä vuoksi suositellaan lyhyempää hoitoa.

Diagnoosinumeroita

Z41.8 Muu muussa tarkoituksessa kuin terveyden palauttamiseksi tehty toimenpide

(näytteiden otto mahdollisen kolonisaation toteamiseksi)

Z22.3 Muun bakteeritaudin kantajuus (MRSA-positiivinen, PVL-positiivinen)

L02 Ihon paise, äkämä tai ajos (toistuvat paiseet)

Hygieniaohjeet 7 vrk:n ajan puhdistushoidon aloittamisesta

Puhdistushoidon alussa:

* Kotona tehdään perussiivous:

pyyhitään pinnat,

imuroidaan ja pyyhitään lattiat,

imuroidaan ja tuuletetaan sängyn patja,

vaihdetaan puhtaat vuodevaatteet, pyyhkeet ja saunatakit, pesu vähintään 60 asteessa. (Nämä vaihdetaan ja pestään myös 2. ja 5. hoitopäivinä).

* Pehmolelut pestään 60 asteessa (jos lelu ei kestä 60 asteen lämpötilaa, niin puhdistustulosta voi tehostaa 40 asteessa käyttämällä Erisan Oxy+ -pesuainetta. Kyseistä desinfioivaa pesuainetta saa ostettua internetistä mm. Oriola shop).
* Hammasharja vaihdetaan uuteen hoidon alussa ja lopussa.
* Hiusharja ja kampa vaihdetaan uusiin, tai pestään heti puhdistushoidon alussa käyttäen samaa pesuainetta, kuin ihon ja hiusten pesuun (Erisept CHG).
* Puuteri, ripsiväri ja muut ihon kanssa kosketuksissa olevat kosmetiikkatuotteet vaihdetaan uusiin hoidon alussa ja lopussa.
* Ihoa läpäisevät vierasesineet ja korvakorut poistetaan hoidon ajaksi ja puhdistetaan (esim. Neoamisept apteekista).

Päivittäin:

* Imuroidaan kangassohvat ja nojatuolit.
* Pyyhitään kodin kosketuspinnat ja kosketeltavat esineet (lasten muovipintaiset lelut, kaukosäätimet, puhelimet, ovenkahvat, ATK-näppäimistöt jne.) soveltuvalla pesuaineella (esim. Tolu) ja kertakäyttösiivousliinoilla.
* Vaihdetaan ihon kanssa kontaktissa olevat vaatteet (alusvaatteet, sukat, paita).
* Hiusharja ja kampa pestään päivittäin käyttäen samaa pesuainetta, kuin ihon ja hiusten pesuun (Erisept CHG).
* Partakone puhdistetaan soveltuvalla puhdistusaineella aina käytön jälkeen (esim. Neoamisept apteekista).
* Urheiluvaatteita ja muitakin ihon kanssa kontaktissa olevia vaatteita (kuten pitkät housut) vaihdetaan ja pestään päivittäin/mahdollisuuksien mukaan hoidon aikana.